2024ko abenduaren 9an eginiko bilkuran, Nafarroako Parlamentuko Mahaiak, Eledunen Batzarrari entzun ondoren, honako erabaki hau hartu zuen, besteak beste:

2024ko azaroaren 21ean, Parlamentuaren Osoko Bilkurak erabaki zuen Pobreziaren eta Desberdinkeriaren aurkako Nafarroako Ituna (2021-2030) betetzen ote den kontrolatzeko eta haren jarraipena egiteko batzorde berezi bat eratzea, eta horren funtzionamendu-arau zehatzak onetsi ziren (11-24/CIE-00002).

Hori horrela, bidezkoa da aipatu arauak argitaratzea eta talde parlamentarioek nahiz foru parlamentarien elkarteak batzorde horretan izanen dituzten ordezkariak hautatzeko epea jartzea.

Nafarroako Parlamentuko Erregelamenduaren 42 eta 70. artikuluek xedatuarekin bat, honako hau ERABAKITZEN DA:

1. Jasotzat ematea Pobreziaren eta Desberdinkeriaren aurkako Nafarroako Ituna (2021-2030) betetzen ote den kontrolatzeko eta haren jarraipena egiteko batzorde berezi bat eratu izana.

2. Batzordearen funtzionamendu-arau zehatzak Nafarroako Parlamentuko Aldizkari Ofizialean argitara daitezen agintzea.

Iruñean, 2024ko abenduaren 9an

LEHENDAKARIA

Unai Hualde Iglesias

**POBREZIAREN ETA DESBERDINKERIAREN AURKAKO NAFARROAKO ITUNA (2021-2030) BETETZEN OTE DEN KONTROLATZEKO ETA HAREN JARRAIPENA EGITEKO BATZORDE BEREZIAREN FUNTZIONAMENDU-ARAUAK ZEHATZAK**

1. Pobreziaren eta Desberdinkeriaren aurkako Nafarroako Ituna (2021-2030) betetzen ote den kontrolatzeko eta haren jarraipena egiteko batzordea berezia da. Xede du Pobreziaren eta Desberdinkeriaren aurkako Nafarroako Ituna (2021-2030) betetzen den ebaluatzea.

Batzordearen lanak txosten batean, irizpen batean edo parlamentu-ekimenen baterako proposamenean islatuko dira, bilkuraldi bakoitzaren bukaeran behin-behineko txostenak ematea gorabehera.

2. Batzordea talde parlamentario edo foru parlamentarien elkarte bakoitzeko kide batek osatuko du. Erabaki guztiak boto haztatuko sistemaren bidez hartuko ditu. Eledun bakoitzak, bere taldea edo elkartea zenbat foru parlamentarik osatzen duten, horrenbeste boto edukiko ditu batzordean.

3. Batzordea eratzeko bilkura Legebiltzarreko Mahaiak erabakitzen duen egunean eginen da, behin talde parlamentarioek eta foru parlamentarien elkarteak hautatu egin dituztenean Batzordean izanen dituzten ordezkariak.

4. Talde parlamentarioek eta parlamentarien elkarteak 2024ko abenduaren 12ko 17:30ak baino lehen jakinaraziko diote Legebiltzarreko Mahaiari nor diren batzordean izanen dituzten ordezkariak.

5. Eratze-bilkuran, zeina Legebiltzarreko lehendakariaren buruzagitzapean eta Mahaiko idazkarietako baten idazkaritzapean eginen baita, batzordekideen artetik Mahai bat hautatuko da, zeina lehendakari batez, lehendakariorde batez eta idazkari batez osatuta egonen baita.

Batzordeko Mahaiko kideak aldi berean hautatuko dira, boto haztatuko sistemaren bitartez.

6. Batzordeak laguntza eskatzen ahalko dio Nafarroako Gobernuari, eta zilegi izanen du egokitzat jotzen dituen kargudun eta funtzionarioak batzordera etor daitezen eta beharrezkoak diren txostenak jaulki daitezen eskatzea Legebiltzarreko Lehendakaritzaren bitartez. Orobat eskatzen ahalko da beste pertsona eta aditu batzuk ere, arlo horretakoak, etor daitezen.

7. Batzordearen bilkurak ez dira jendaurrekoak izanen. Hala ere, hedabideen ordezkariek, nortasuna behar bezala frogatuta, zilegi izanen dute batzordera joatea, bilkura horiek isilpekoak direnean izan ezik. Hedabideak joan daitezkeen bilkurak ikus-entzunezko bitartekoak erabiliz erretransmititu ahalko dira.

Batzordearen bilkurak isilpekoak izanen dira bere kideen gehiengo osoak hala erabakitzen duenean, hala eskatu ondoren batzordeko lehendakariak, bi talde parlamentariok gutxienez, edo batzordekideen bostenak. Izaera sekretuko bilkura bat bukatu ondoren, batzordeburuak hartu diren erabakien berri eman ahal izanen die hedabideei.

8. Batzordea agindu zaion lana bukatzean iraungiko da eta, betiere, legegintzaldia amaitzean.

9. Parlamentuko Mahaiari ahalmena ematen zaio arau hauek garatzeko, Batzordeko Mahaiak horretarako proposamena egin ondoren.

10. Batzordearen antolamenduari eta funtzionamenduari dagokienez, arau hauetan aurreikusita ez dagoen guztian, aplikatu beharrekoa izanen da Legebiltzarreko Erregelamenduak orokorrean batzorde berezietarako xedatzen duena eta, halakorik ezean, legegintza-batzordeetarako xedatzen duena.